Ёсць ідэі, якія, што называецца, лунаюць у паветры і набываюць матэрыяльную вагу, калі іх агучвае асоба, упаўнаважаная прымаць абавязковыя да выканання рашэнні. Пра неабходнасць распрацоўкі дзяржаўнай праграмы вяртання ў Беларусь яе культурных каштоўнасцей, што былі вывезены з нашай зямлі без згоды нашага народа, гаворка ідзе з першых дзён Незалежнасці, а мо і раней. Але істотных зрухаў, скажам шчыра, дагэтуль не бачна. І вось днямі па гэтай тэме выказаўся Кіраўнік дзяржавы: “Варта па-новаму зірнуць на пытанне вяртання культурных каштоўнасцей у Беларусь. Гэта неад’емны элемент фарміравання духоўнай ідэнтычнасці нашай нацыі. Работу ў гэтым напрамку трэба праводзіць з гледзішча “Беларуская спадчына ў свеце”. Паколькі шэраг культурных праектаў станавіліся рэчаіснасцю пасля таго, як іх браў пад уласны кантроль Прэзідэнт, ёсць падставы спадзявацца, што гэта справа зрушыць з “мёртвай кропкі”.